Ανακάμπτει η Αμερικανική οικονομία - 2002-04-01
με 3,5% ανάπτυξη μέχρι το τέλος του χρόνου, αναφέρει ο Υπουργός Οικονομικών των ΗΠΑ
Ο Υπουργός Οικονομικών των Ηνωμένων Πολιτειών Πωλ Ο’Νήλ, λεει ότι η Αμερικανική οικονομία ανακάμπτει καλά από την περσινή ύφεση και ότι η οικονομική ανάπτυξη θα φθάσει στο 3.5% έως το τέλος του έτους. Ο κ. Ο’Νήλ, μιλώντας αυτή τη βδομάδα σε συνέδριο οικονομολόγων επιχειρήσεων δήλωσε ότι θα υπάρξει σταθερή οικονομική βελτίωση καθώς περνά ο χρόνος. Ήδη, στις αρχές Σεπτεμβρίου πέρυσι η οικονομία είχε ήδη αρχίσει να ανακάμπτει από την μικρή ύφεση που παρατηρήθηκε τον Μάρτιο. Πάντως, πρόσθεσε ο κ. Ο’Νήλ, οι τρομοκρατικές επιθέσεις της 11ης Σεπτεμβρίου εκτροχίασαν την οικονομία, καθώς οι συνηθισμένες οικονομικές δοσοληψίες σταμάτησαν για αρκετές εβδομάδες. Αλλά, σύμφωνα με τον κ. Ο’Νήλ, η οικονομία ανακάμπτει πολύ ικανοποιητικά τους τελευταίους μήνες. Η ανάπτυξη είχε ήδη φθάσει στο 1.4% το πρώτο τρίμηνο, ενώ ο κ. Ο’Νήλ περιμένει υψηλότερο ποσοστό για το παρόν τρίμηνο. Συνολικά για το 2001, η αμερικανική οικονομία αυξήθηκε μόνο κατά 1.2%, που ήταν και το χαμηλότερο ποσοστό της εδώ και δέκα χρόνια. Ο υπουργός είπε ότι και η Ευρώπη δείχνει σημεία ανάκαμψης, αν και πιστεύει ότι η δυνατότητα αύξησης της ευρωπαϊκής οικονομίας δεν υπερβαίνει τα 2-2.5% ετησίως. Ο κ. Ο’Νήλ είναι συγκρατημένα αισιόδοξος για τα αποτελέσματα της συνόδου για την ενίσχυση των αναπτυσσόμενων χωρών στο Μοντερέυ του Μεξικού. Είπε ότι ο πρόεδρος Μπους είναι αποφασισμένος να επιτευχθεί κάποιο αποτέλεσμα, ώστε να φανεί ότι τα προγράμματα ενίσχυσης των ασθενέστερων κρατών μπορούν να επιτύχουν. Ο κ. Ο’Νήλ είπε, ότι ατυχώς 40 χρόνια καλοπροαίρετων τέτοιων προγραμμάτων δεν απέδωσαν και πολλά. Η φτώχεια χειροτέρεψε αντί να καλυτερέψει και ότι οι περισσότερες φτωχές χώρες έχουν τώρα χαμηλότερο κατά κεφαλή εισόδημα απ ότι πριν 40 χρόνια. Ελπίζει ότι η απόδοση και γνωστοποίηση των επιτυχιών αλλά και των αποτυχιών του προγράμματος θα αλλάξει τον ροή των πραγμάτων. Ο κ. Ο’Νήλ πρόσθεσε ότι για να είναι αποτελεσματική η προσφερόμενη οικονομική βοήθεια, τα κράτη που την αποδέχονται θα πρέπει να έχουν θεσμούς που να εγγυώνται την επικράτηση του νόμου και τον σεβασμό των όρων των συμβολαίων. Επιπλέον, οι κυβερνήσεις θα πρέπει να επιδείξουν τη μεγαλύτερη δυνατόν προσήλωση στην πάταξη της κρατικής διαφθοράς.